טיטו פואנטה

ארנסט אנתוני פּוּאֵנטֶה הבן (באנגלית: .Ernest Anthony Puente Jr; 20 באפריל 1923 – 31 במאי 2000) המוכר בשם טִיטוֹ פּוּאֵנטֶה (Tito Puente) היה מוזיקאי אמריקאי, נגן טימבלס וירטואוז, כותב שירים, מפיק מוזיקלי ומוביל הרכב. אחד היוצרים המרכזיים בסגנון ג'אז לטיני. קטעים רבים פרי עטו בסגנון הרומבה מוכרים כלהיטי ריקודים.

 שנים ראשונות 
נולד במנהטן (בפינת השדרה השלישית ורחוב 110) להורים מפוארטו ריקו שהתיישבו במזרח הארלם ("Spanish Harlem"), ניו יורק. כינויו מילדות היה "ארנסטיטו" שקוצר עד מהרה ל"טיטו". כבר כילד תואר כמי שמתופף על כל דבר שנקרה בדרכו, רהיטים, כלי מטבח, קירות ודלתות. בנוסף למד לנגן על פסנתר ומערכת תופים והקים צמד ריקוד ושירה עם אחותו. כבר בגיל 13 עשה לעצמו שם בשכונה ועוד לפני שמלאו לו 16 ניגן עם חלוצי הג'אז הלטיני והממבו.

ב-1942 גויס לצי ארצות הברית ושירת שלוש שנים במסגרת מלחמת העולם השנייה כמפעיל מקלע על גבי נושאת מטוסים. הוא שוחרר עם ציון לשבח יחידתי נשיאותי לאחר שספינתו השתתפה בקרב לייטה וקרב מידוויי. בין היתר ניגן בביג בנד של נושאת המטוסים עליה שירת במספר כלים, בהם מערכת תופים, פסנתר סקסופון וקלרנית ועסק גם בעיבוד מוזיקלי. לאחר שחרורו למד, במלגה לחיילים משוחררים, בבית הספר ג'וליארד למוזיקה, שם השלים את חינוכו הפורמלי בתחומי הניצוח והתזמור.

 קריירה מוזיקלית 
החל משנת 1948 ועד ל-1966, הוביל פואנטה את להקת הריקודים המרכזית של אולם הפאלאדיום בניו יורק , שהיה "היכל הממבו" ומשך אליו בליינים וידוענים רבים של התקופה. פואנטה ניגן עם הביג-בנד שלו מוזיקה מקורית ששילבה בין ג'אז אפרו-אמריקאי ממועדוני הארלם עם סגנונות ריקוד לטיניים ואפרו-קובנים כממבו, סון קובני  וצ'ה צ'ה צ'ה משכונתו בה התגוררו מהגרים מפוארטו ריקו וקובה והשפעות של מוזיקה מדרום-מזרח אסיה, אותן קלט במהלך שירותו הצבאי באזור.

במקביל להופעות כלהקת ריקודים, הקליט פואנטה עם הביג בנד שלו בין 1951 ל-1965, חמישה-עשר תקליטי אולפן. ב-1958 ראה אור תקליטו Dance Mania שהפך ללהיט בקרב הקהל הרחב וזכה להוקרה ביקורתית. בשנת 2002 נכלל התקליט ברישום הלאומי להקלטות לשימור של ספריית הקונגרס. כן נכלל ברשימת 1001 אלבומים שאתה חייב לשמוע לפני שאתה מת. ב-1962 הוציא לאור את להיטו Oye Cómo Va (בתקליט El Rey Bravo). בשנת 1971 הוקלט השיר על ידי להקת סנטנה, הגיע למקום ה-13 במצעד בילבורד הוט 100 דבר שהפך אותו ללהיט בינלאומי. השיר הוקלט פעמים רבות על ידי אמנים שונים, בהם נטלי קול וחוליו איגלסיאס.

לאחר אמצע שנות השישים שקעה הפופולריות של סגנון הג'אז הלטיני ולהקות הריקודים. מאז 1985, המשיך להוציא תקליטים, ובסך הכל ראו אור למעלה משישים תקליטים שלו. ב-1987 הופיע בתפקיד עצמו בסרטו של וודי אלן "ימי הרדיו". עם זאת, זכה פואנטה לעדנה מחודשת בשנות התשעים, הן מתוך געגוג נוסטלגי לתקופה של מוזיקה שתפקידה לגרום להנאה ובידור והן מתוך הוקרה אמנותית רצינית. הוא זכה בפרסים והוקרה ולהקלטות עם אמנים, בהם הזמרות סליה קרוז ולה אינדיה, הפסנתרן אדי פלמיירי ונגן הג'אז מיינרד פרגוסון. כן הוזמן להשתתף כוירטואוז טימבלס בתקליטים של דיזי גילספי, בני גולסון, קווינסי ג'ונס וסוני סטיט. ב-1992 חיבר את המוזיקה לסרט המחזמר The Mambo Kings, המגולל את תקופת הזוהר של הפלאדיום. ב-1996 ניגן בטקס הנעילה של אולימפיאדת אטלנטה.

 חיים אישיים 
בשנת 1963 נישא פואנטה למרגרט אסנסיו (Margaret Asencio), עמה חי עד מותו. לשניים נולדו שני ילדים אודרי, מגישת טלוויזיה וטיטו פואנטה הבן.

לאחר הופעה בפוארטו-ריקו חש פואנטה בליבו והובהל לניתוח בניו יורק, שם מת על שולחן הניתוחים.

 פרסים והערכה 
250px|ממוזער|שמאל|הטימבלס עליהם ניגן בטקס הנעילה של אולימפיאדת אטלנטה, 1996, עם הקדשתו למוזיאון הלאומי להיסטוריה אמריקנית
 פרסי גראמי 
טיוטו פואנטה זכה בארבעה פרסי גראמי לאלבום הטרופי הלטיני הטוב ביותר, בנוסף, היה מועמד לפרס 12 פעמים נוספות:
 1979 – Homenaje a Beny More
 1984 – On Broadway
 1991 – Lambada Timbales
 2000 – Mambo Birdland
 ב-1986 זכה בפרס ההופעה הלטינית הטובה ביותר על Mambo Diablo
 ב-2002 זכה בפרס על אלבום הסלסה הטוב ביותר עבור Masterpiece/Obra Maestra
 בשנת 2003 זכה, לאחר מותו, בפרס גראמי למפעל חיים.

 פרסים נוספים 
 1995 – אות מפעל חיים של בילבורד למוזיקה לטינית (Billboard Latin Music Lifetime Achievement Award)
 1995 – דוקטור לשם כבוד ממכללת ברקלי למוזיקה
 1997 – המדליה הלאומית לאמנויות
 1999 – האמן הראשון שנכלל בהיכל התהילה הבינלאומי של המוזיקה הלטינית (International Latin Music Hall of Fame) עם הקמתו
 1999 – דוקטור לשם כבוד באוניברסיטת קולומביה

 הוקרה 
 אמפיתיאטרון בסן חואן, פוארטו ריקו, נקרא על שמו
 ציור קיר שלו בפינת השדרה השלישית ורחוב 110
 1990 – כוכב בשדרת הכוכבים של הוליווד
 ב-20 באוגוסט 2000 קראה עיריית ניו יורק קטע מרחוב 110 בהארלם על שמו
 2007 – סניף שירות הדואר של ארצות הברית בהארלם הספרדית נקרא על שמו
 2011 – הונפק בול דואר של ארצות הברית לזכרו במסגרת הסדרה "אגדות לטיניות".
 2022 – גוגל דודל על שמו
 2025 – נכנס להיכל התהילה של הג'אז של מגזין דאון ביט

 קישורים חיצוניים 




 ערך באנציקלופדיה בריטניקה
 טיטו פואנטה, אתר המכון הסמית'סוני
 Tito Puente Jazz
 טיטו פואנטה, אתר Biography.com
 Tito Puente Interview ראיון עם טיטו פואנטה

הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:מנהטן: אישים
קטגוריה:אמריקאים ממוצא פוארטו ריקני
קטגוריה:אישים הקבורים בניו יורק
קטגוריה:בוגרי בית הספר ג'וליארד
קטגוריה:זוכי פרס גראמי הלטיני
קטגוריה:זוכי פרס גראמי
קטגוריה:זוכי המדליה הלאומית לאמנויות
קטגוריה:קצינים וחוגרים בצי ארצות הברית
קטגוריה:אמריקאים שנולדו ב-1923
קטגוריה:אמריקאים שנפטרו ב-2000